《次韵李次仲赴巨山张舍人招赠之什》
宋代·苏籀

君无吟秋草，萤飞而露湿。
曼倩古豪英，羡门深抆拭。
五难背生路，九钥探金碧。
乌龙因师指，龟峰森郡戟。
张罗候凫影，过客纷如织。
子房河上翁，挥犀高讌席。
嘘呵枣如瓜，肉眼殊未识。
西母掬露醒，东王浆霞赤。
至哉高尚公，著书不靳惜。
髻珠曩许学，玉版援金笔。
仙阶三洗髓，短生几两屐。
岧嶤法身像，褒博乌纱帻。
焚沃觊有遭，稽首悲涕泣。
妙诀付神水，悃诚如皎日。
升降摩顶踵，抽添而损益。
劳生息奔迫，颓龄飞鸟急。
希求九阳聚，何惮一千夕。
近期赤水中，先睹玄珠得。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。